<classify> SHILINGI milioni 430 zimeingizwa katika mzunguko wa fedha wa mjini Iringa kupitia mikopo ya Chama cha Ushirika wa Akiba na Mikopo SIFA Saccos Ltd kati ya Januari na Septemba mwaka huu. Mwenyekiti wa Saccos hiyo, Emmanuel Magoda alisema kwenye mkutano mkuu wa mwaka wa chama hicho uliofanyika mjini Iringa hivi karibuni kwamba mikopo hiyo imetolewa ili kusaidia ukuaji uchumi.Alisema kati yake, Sh milioni 223 zimetolewa kwa ajili ya mikopo ya biashara, Sh milioni 184 mikopo ya walaji na zaidi ya Sh milioni 17 kama mikopo ya dharula, Sh milioni saba mikopo ya mshahara na Sh 500,000 kwa ajili ya mkopo wa kilimo kuchangia Pato la Taifa na kuchochea ajira katika sekta binafsi. Tuna imani wajasiriamali waliopata fedha hizo hawakuzichimbia ardhini bali waliziingiza kwenye mzunguko wa fedha katika mji wetu wa Iringa hatua itakayosaidia kuchochea maendeleo, alisema.Akizungumzia mafanikio ya Saccos hiyo yenye wanachama zaidi ya 900, Magoda alisema mpaka Septemba mwaka huu walikuwa na hisa zenye thamani ya Sh milioni 131.6 akiba yenye thamani ya zaidi ya Sh milioni 156.9 na amana ya zaidi ya Sh milioni 67.3 na akiba maalumu ya Sh milioni saba. Alisema SIFA Saccos Ltd imeendelea kuendeshwa kwa faida licha ya hali ya uchumi kubadilika badilika hatua iliyowawezesha wanachama wake kufaidika kwa kupata faida juu ya akiba na amana zao.Maendeleo ya biashara ya fedha ilianza kwa kusuasua mwanzoni mwa mwaka huu wa fedha, hata hivyo imeendelea kuimarika kwa kadri miezi inavyosogea, alisema. Alitaja mafanikio waliyopata kuwa ni pamoja na kupokea maombi ya wanachama wapya 105 na kumaliza kulipa mkopo waliokopa kutoka Mradi wa Kutoa Mikopo kwa Wajasiriamali Wadogo SELF.Alisema chama kinakisia kutoa mikopo yenye thamani ya Sh Milioni 740 mwakani sambamba na elimu kwa wanachama juu ya dhana ya ushirika, haki na wajibu wao na elimu juu ya masuala ya fedha. Matarajio yetu wanachama wengi zaidi wataomba mikopo mwakani baada ya dalili za kuimarika kwa uchumi kuanza kuonekana, alisema. Aliwataka wanachama wa Saccos hiyo kutumia huduma za chama hicho hatua itakayokijenga zaidi kwa maendeleo yao na ya taifa.  <topic>: KITAIFA 